Președintele PSD Bacău, Dragoș Benea, a anunțat că "transferurile" de la PNL continuă, după ce ieri a fost anunțată trecerea primarului din Luizi Călugăra în tabăra social-democrată. De data aceasta este vorba despre primarii din Racova și Pârjol și de viceprimarul din Ardeoani.
Liderul PSD a subliniat, în fața presei, faptul că nu este nimic nenatural ca un primar să schimbe echipa la finalul mandatului, dacă este "atras" de o altă formațiune. Acesta a dat exemple și de primari PSD care în acest mandat au încheiat conturile cu formațiunea social-democrată, cum ar fi cazul edililor din Vultureni sau Pângărești.
."Au această opțiune de a pleca. Nu înseamnă că dacă am câștigat cu un partid, trebuie să merg 4 mandate cu același partid […] E o luptă politică și fiecare încearcă să câștige cât mai multe localități", a precizat președintele PSD Bacău.
Acesta a ținut să mai precizeze că în cazul primarilor care vin la PSD de la alte partide, este vorba și despre o colaborare anterioară, așa cum a fost cazul la Racova, Pârjol sau Ardeoani.
"Noi avem relații administrative cu ei de 2-3 ani. Cred în tipul acesta de transfer atunci când există o relație administrativă bună", a conchis Dragoș Benea.
PSD Bacău își dorește ca la nivelul județului, la alegerile din 9 iunie să câștige între 60 și 70 de primării.